इटहरी गोल्डकप विजेतालाई १० लाख
तेह्रौं संस्करणको इटहरी गोल्डकप आमन्त्रण फुटबल प्रतियोगिता चैत ४ देखि हुने भएको छ । इटहरीको सबैभन्दा पुरानो राष्ट्रिय जागृति क्लबको आयोजनामा हुने गोल्डकप एक सातासम्म चल्ने शुक्रबार पत्रकार सम्मेलनमा जानकारी गराइयो । इटहरी रंगशालामा हुने गोल्डकप विजेताले १० लाख र उपविजेताले ५ लाख रुपैयाँ पुरस्कार पाउने प्रतियोगिता संयोजक अनुरोध थापाले बताए ।
सुनसरी — तेह्रौं संस्करणको इटहरी गोल्डकप आमन्त्रण फुटबल प्रतियोगिता चैत ४ देखि हुने भएको छ । इटहरीको सबैभन्दा पुरानो राष्ट्रिय जागृति क्लबको आयोजनामा हुने गोल्डकप एक सातासम्म चल्ने शुक्रबार पत्रकार सम्मेलनमा जानकारी गराइयो । इटहरी रंगशालामा हुने गोल्डकप विजेताले १० लाख र उपविजेताले ५ लाख रुपैयाँ पुरस्कार पाउने प्रतियोगिता संयोजक अनुरोध थापाले बताए ।सर्वोत्कृष्ट खेलाडीलाई १ लाख रुपैयाँ प्रदान गरिने छ । विभिन्न विधामा उत्कृष्ट हुनेले २० हजार र हरेक खेलका म्यान अफ द म्याचले १० हजार पाउनेछन् । सहभागी प्रत्येक टिमलाई प्रतिम्याच २० हजार तयारी खर्चसमेत उपलब्ध गराइने बताइएको छ । प्रत्येक खेलाडीलाई दैनिक १ हजार ५ सयको दरले भत्ता उपलब्ध गराइने आयोजकले जनाएको छ ।इटहरी उपमहानगरपालिकाको संयोजन रहने प्रतियोगितामा त्रिभुवन आर्मी, चर्ज ब्वाइज, मछिन्द्र क्लब, एभिनियर फुटबल क्लब, रोलिङ क्लब झापा, डिफेन्डिङ च्याम्पियन सगरमाथा क्लब मोरङ, कञ्चनजंगा फुटबल क्लब भारत र आयोजक राष्ट्रिय जागृति क्लब गरी १० टिमको सहभागिता रहने छ ।क्लबका अध्यक्ष सन्तबहादुर डुम्जनका अनुसार ७० लाख ५० हजार खर्च अनुमान गरिएको प्रतियोगिताका लागि इटहरी उपमहानगरले ११ लाख रुपैयाँ विनियोजन गरेको छ । अर्को वर्षदेखि विजेताको पुरस्कार रकम १० लाख र दोस्रो पुरस्कार ५ लाख रुपैयाँ नगरपालिकाबाट सहयोग गरिने आश्वासन पाएको संयोजक थापाले बताए । प्रतियोगिताको लागि खेलकुद विकास बोर्ड कोशी प्रदेशले १४ लाख र राष्ट्रिय खेलकुद परिषद्ले १० लाख रुपैयाँ सहयोग गरेका छन् । प्रतियोगितालाई कन्ट्रोल लुब्रिकेन्टले प्रायोजन गरेको छ ।